Source: http://celamko.blogspot.com/2011_06_05_archive.html
Timestamp: 2019-06-20 15:07:26+00:00

Document:
TV and MEDIA: 06/05/2011 - 06/12/2011
Víťazné ceny 32. ročníka streleckej súťaže Novinárska muška si v tomto roku odniesli redakcie týždenníka Život, denníka Plus jeden deň a verejnoprávneho Slovenského rozhlasu. V kategórii mužov sa najviac darilo Igorovi Bazalovi, zo žien najpresnejšie strieľala Juliána Bieliková. Titul najrýchlejšieho strelca si z vojenského výcvikového priestoru Turecký vrch dnes odniesol Filip Domovec, ktorý vo finále porazil kolegu z RTVS Pavla Kalinského. Aj v tomto roku sa udeľovala tradičná novinárska kačica, za “najmierumilovnejší“ výkon, ktorú si odniesla Veronika Ševčíková z Nového Času. Podujatie pre predstaviteľov médií dnes osobne prišiel podporiť aj šéf rezortu obrany Ľubomír Galko (SaS). “Raz, keď som strieľal na terč, na vojne, tak som mal päť rán a šesť dierok v terči, lebo aj sused mi ešte trafil,“ zaspomínal si pri tejto príležitosti na svoje skúsenosti so streľbou minister. Devätnásť prihlásených novinárov si v priebehu podujatia zmeralo sily v streľbe zo samopalu a pištole. Samostatne vyhodnotili súťaž družstiev v simulovanom boji s laserovým cvičebným systémom MILES 2000. Najlepší výkon v tejto kategórii predviedlo družstvo Jána Füleho, ktorému pomáhali Zuzana Kačanová, Juraj Filin, Ladislav Khandl a Jana Miklovičová (všetci Slovenský syndikát novinárov). Súťaž novinárov uzatvorila rýchlostná súťaž medzi spárovanými dvojicami. Podujatie Novinárska muška je tradične spájané s memoriálom Katky Fornerovej. Profesionálna novinárka denníka Práca, ktorá sa venovala bezpečnostnej a vojenskej problematike, tragicky zahynula pri plnení pracovných povinností pri dopravnej nehode pred 15 rokmi.
Pracovníci TA3 sa v spolupráci so špecializovaným tímom Modrý anjel (tím zameraný na zmierňovanie a likvidáciu následkov krízových situácií v akútnej fáze po mimoriadnej udalosti) rozhodli pomôcť ľuďom postihnutým povodňami. V sobotu 11. júna sa pracovníci TA3 aktívne zapoja do prác spojených s odstraňovaním dôsledkov povodní v obci Píla. Občanom obce budú pomáhať pri čistiacich prácach, odstraňovaní nánosov bahna, vynášaní nábytku či spotrebičov . Lukáš Grešš, manažér redakcie spravodajstva a publicistiky TA3, ktorý sa osobne zapojí do prác, hovorí o zámere televízie: „Rozhodli sme sa ľuďom v obci Píla pomôcť aj takýmto spôsobom. Veríme, že budeme motivovať ostatných ľudí, aby pomohli svojim spoluobčanom v núdzi. Naším cieľom je nielen informovať, ale byť aj priamo súčasťou diania a to aj pomoci.“
Diskusná relácia V politike, ktorú televízia TA3 odvysiela v sobotu 11.júna o 12.30 hod. a v repríze v nedeľu 12.6. o 11.00 a o 21.00 hod., sa bude venovať dvom aktuálnym slovenským témam: „Povodne v Píle“ a „Stav slovenskej armády“. V prvej časti V politike privíta v štúdiu moderátorka Ľubomíra Oravová Radovana Mičuneka (starosta obce Píla) a Józsefa Nagyho (minister životného prostredia). Témou budú povodne v obci Píla a protipovodňové opatrenia. V druhej časti sa v politickom dueli strenú Ľubomír Galko (minister obrany, SaS) a Robert Kaliňák (podpredseda Smer-SD). S Ľ. Oravovou sa v rozhovore zamerajú na otázky súvisiace s armádou a povodňami. Venovať sa tiež budú krízovému stavu armády, šetreniu, prepúšťaniu vojakov a výsluhovým dôchodkom.
Populárny český dramatik, scenárista, režisér, herec a komik Zdeněk Svěrák bude jedným z trojice hercov ocenených Hercovou misiou na 19. ročníku Art Film Festu, ktorý sa uskutoční v dňoch 17. až 25. júna v Trenčianskych Tepliciach a Trenčíne. Filmy, v ktorých hrá, aj tie, ktoré napísal, sa stali kultovými. Vytvoril legendárneho českého "hrdinu" Járu Cimrmana. Pre Českú republiku po desaťročiach priniesol z Hollywoodu filmového Oscara. A v celonárodnej ankete Najväčší Čech sa dostal na popredné miesto. Na 19. ročníku Art Film Festu si Zdeněk Svěrák osobne prevezme ocenenie Hercova misia a vlastnoručne pripevní mosadznú tabuľku so svojím menom vo Festivalom parku v Trenčianskych Tepliciach. Jeden z najpopulárnejších českých hercov a jeden z najtalentovanejších českých scenáristov sa narodil 28. marca 1936 v Prahe. Pôvodne bol učiteľom českého jazyka, pôsobil aj ako rozhlasový redaktor. K dramatickému umeniu sa dostal ako spoluzakladateľ dnes už kultového Divadla Járy Cimrmana (DJC). V roku 1967 aj spolu s Ladislavom Smoljakom položili "základné kamene" a vymysleli najväčšieho neexistujúceho českého hrdinu, ktorý žne u publika úspech a už vyše štyri desaťročia vypredáva DJC. "Humor je kvalita, ktorú český národ má a tým rieši svoje komplexy, svoje nešťastia, svoju bezmocnosť. Mnohokrát ho zachránil, a preto by sme si ho mali vážiť," hovorí Svěrák. Od divadla sa plynulou cestou dostal k filmu. Od začiatku 70. rokov sám a aj so Smoljakom písal námety a scenáre k dnes už kultovým snímkam. Cimrmana previedli na plátno napríklad vo filme Jára Cimrman ležící, spíci. Svěrák sa podpísal aj pod filmy Marečku, podejte mi pero, Vrchní, prchni či Báječní muži s klikou. Spolu s Jiřím Menzlom získali za film Vesničko má, středisková prvú nomináciu na Oscara pre Česko po takmer dvoch desaťročiach. Ale až filmy "svěrákovského tandemu" - otca Zdeňka Svěráka a syna Jana priniesli najväčšie ocenenia. Pre celovečerný debut svojho syna napísal Zdeněk Svěrák scenár k filmu Obecná škola, vďaka ktorému sa vrátil do spomienok na vlastné detstvo i učiteľské roky a schuti si v ňom zahral hlavnú postavu. Film bol v roku 1991 nominovaný na Oscara v kategórii najlepší zahraničný film. Na zlatú sošku si však otec a syn museli ešte chvíľu počkať. Napokon Oscara získali za film Kolja v roku 1997. A to nebola jediná svetová cena za snímku, v ktorej Zdeněk Svěrák stvárnil aj hlavnú úlohu. Film získal aj Zlatý glóbus. "Bola to radosť kondenzovaná do jedného okamihu. Taký pocit mal podľa mňa Emil Zátopek, keď dobehol maratón. Pretože to, čo sme okolo nášho filmu robili, bolo niečo ako maratón," povedal po Oscaroch Svěrák. "No ale ten Oscar je pravdaže cenný, ale je to jednorazová vec, ktorá sa dostáva väčšinou len raz za život. Tá radosť z neho je velikánska, ale z Cimrmana ja mám radosť trvalejšiu a väčšiu," povedal v jednom z rozhovorov. Spolu so synom sa podpísali aj pod ocenené filmy Tmavomodrý svět a Vratné lahve. Zdeněk Svěrák si tento rok prevzal Českého leva ako Cenu za mimoriadny prínos českej kinematografii.
"Pani Vlčková bola vysokovýkonný manažér a s jej prácou som bola spokojná. Ale rozhodla som sa, že gesciu nad hromadným prepúšťaním preberiem osobne." Miloslava Zemková
"Ľudia, ktorí sú takto choro orientovaní, mali by v tichosti prežívať chorobu ako každý chorý človek a nemali by znásilňovať slovenskú spoločnosť. Je to určitá symbolika, keď menšina, ktorá propaguje takzvanú inakosť, to robí v deň 140. výročia vzniku SNS.“ Ján Slota
„ Predložili sme troch kvalitných kandidátov. Myslím, že je to trochu zbytočné, ale vnímame, že potrebuje väčšinu v parlamente, a keď ju nemá mať, nemá zmysel pokračovať. SaS predloží ďalší návrh. Zrejme niekomu vadí, aby to bolo až tak čisté. Predložíme ďalšieho a uvidíme, čo na to naši koaliční partner.Takejto vysoko nastavenej latky sa budeme pri iných nomináciách držať aj my.“ Richard Sulík
„Ako na iných chorých sa pozerám na týchto ľudí s určitým rešpektom. Z toho dôvodu, že nikto si nevyberá svoju chorobu. Niekto, kto má rakovinu, určite nespieva od radosti, že ju má. Ani nechodí pochodovať po uliciach, že má rakovinu. Títo ľudia sú chorí. Ja im neberiem priestor na život. Ale vadí mi, že to prezentujú na ulici. Je to nechutné divadlo. Slovenské médiá neprejavili záujem o 140. výročie založenia najstaršej politickej strany Slovákov, ale venujú pozornosť dnešnému pochodu v hlavnom meste Slovenska. Radšej sa venujú s prepáčením lesbám a homosexuálom pochodujúcim po hlavnom meste Slovenska, čo je teda najsmutnejšie.“ Ján Slota
Telekomunikačný úrad Slovenskej republiky (TÚ SR) pozýva účastníkov verejnej konzultácie o budúcom využívaní frekvenčného pásma 800 MHz ("digitálna dividenda") a odbornú verejnosť, na nadväzujúci odborný seminár, ktorý sa bude konať 14. júna 2011 o 13.00 h v zasadačke TÚ SR na 2. poschodí na Továrenskej č. 7 v Bratislave. Vzhľadom na obmedzenú kapacitu zasadačky majú prednosť účastníci verejnej konzultácie, ďalším záujemcom bude umožnená účasť na seminári len do zaplnenia kapacity miestnosti. TÚ SR uvažuje o vyhlásení výberového konania na pridelenie frekvencií z frekvenčného pásma 790 - 862 MHz (pásmo 800 MHz). Z uvedeného dôvodu TÚ SR v závere mája 2011 začal 2. kolo verejnej konzultácie o budúcom využívaní pásma 800 MHz. Záujemcovia mohli svoje príspevky vo forme odpovedí na položené otázky elektronicky doručiť TÚ SR do 7.6.2011. TÚ SR už k tejto téme verejnú konzultáciu uskutočnil v marci 2009, následne na ňu v máji 2010 nadviazalo rezortné ministerstvo diskusiou s názvom "Digitálna dividenda v procese konvergencie digitálnych technológií".
Herečka Sienna Miller vyhrala súd s bulvárnym magazínom News of the World, ktorý sa jej neoprávnene "nabúral" do mobilného telefónu. Právnik britského periodika Michael Silverleaf sa jej musel v utorok verejne ospravedlniť, navyše časopis jej bude musieť zaplatiť odškodné 100 000 libier (asi 110 000 eur). Na utorňajšom súdnom pojednávaní na londýnskom Najvyššom súde predložil herečkin právnik David Sherborne množstvo dôkazového materiálu, konkrétne článkov, z ktorých jasne vyplývalo, že obsahujú dôverné informácie, ktoré bulvárni reportéri nemohli získať inou cestou ako priamo z jej mobilu. Dvadsaťdeväťročná Sienna Miller je známa napríklad zo snímok Casanova (2005), Interview (2007) či G.I. Joe (2009). Herečka sa v zime rozišla s hercom Judom Lawom, s ktorým začala chodiť počas nakrúcania filmu Alfie (2004). Dvojica sa zasnúbila na Vianoce v roku 2004, v novembri 2006 sa však rozišla. Svoj vzťah obnovili na jeseň 2009 a opäť ho ukončili tento rok vo februári.
Z horiaceho hotela v líbyjskej metropole Tripolis evakuovali dnes ráno desiatky novinárov. Incident sa podľa agentúry Reuters zaobišiel bez zranení. Hovorca líbyjskej vlády vylúčil, že by mohlo ísť o následok leteckého útoku NATO alebo inej vojenskej akcie. K požiaru došlo v hoteli Rixos, v ktorom sú ubytovaní zahraniční žurnalisti pôsobiaci v Tripolise. Na parkovisko pred hotelom evakuovali asi 100 osôb, prevažne novinárov. Z horiacej budovy stúpal stĺp hustého čierneho dymu. Pred príchodom požiarnikov pomáhali hasiť aj zamestnanci hotela; likvidácia plameňov trvala približne hodinu. "Musíme ešte celú vec vyšetriť, ale podľa hotelového personálu vznikol požiar v elektrickej rozvodni hotela," uviedol hovorca vlády Músá Ibráhím.
Lepšie postavenie regionálnych štúdií v Košiciach a Banskej Bystrici Rozhlasu a televízie Slovenska (RTVS) chcú dosiahnuť signatári Petície za zmenu Zákona o RTVS. "Podiel vysielania štúdií na celoštátnych vysielacích okruhoch musí byť minimálne 20 percent z celkového vysielacieho času a na tento cieľ musí byť vyčlenených 20 percent z celkového rozpočtu RTVS, zvlášť pre televízne a zvlášť rozhlasové vysielanie," žiadajú v petícii, ktorú dnes predstavili na tlačovej konferencii v Košiciach. Členovia petičného výboru kritizujú, že po prijatí Zákona o RTVS, ktorý zlúčil Slovenskú televíziu a Slovenský rozhlas, sa takmer všetky peniaze, ale aj rozhodovanie koncentrujú výlučne v Bratislave. O "bratislavocentrizme" hovoril televízny publicista a moderátor, jeden z iniciátorov petície Vladimír Seman. Podľa neho by si RTVS mala vziať za vzor českú televíziu, kde je 25 percent výroby a vysielania povinne zakotvených v zákone. "Je ponižujúce prosíkať, aby sme sa dostali na televíznu obrazovku," uviedol televízny režisér Dušan Davidov. Dodal, že z rozpočtu na RTVS, na ktorý sa skladá celé Slovensko, ide len šesť percent do regionálnych štúdií, zvyšok má hlavné mesto. Žiadosť adresovanú Rade RTVS spísali už aj regionálne divadlá. Tie žiadajú vyriešiť situáciu ohľadom dabingu. "Prideľovanie počtu hodín pre regionálne štúdiá je náhodné," komentoval košický herec Ivan Krúpa s tým, že by bolo vhodné zakotviť ich presný počet v zákone. Spojencami petičného výboru majú byť podľa Semana tiež školy, ktoré vychovávajú odborníkov v mediálnej oblasti. V petičnom výbore je aj člen Rady RTVS Milan Antol a bývalý intendant STV 2 Jaroslav Kerner. Signatári tvrdia, že petícia je apolitická.
Musime previesť úspešné rozhlasové formáty do vysielania televízie.
Pripravili sme nové delenie dokumentov na umelecké a obyčajné, umelecké sú tie, kde sú tie hrané vsuvky.
Z technických príčin už tretí deň nedokážeme zabezpečiť živé televízne vysielanie z regiónov.
Kde by som našla toho Petra Azácisa ?
Podľa informácie ČTK generálny riaditeľ Českej televízie Jiří Janeček rezignuje k 31. augustu tohto roku zo zdravotných dôvodov na svoju funkciu, čo oznámil na dnešnom zasadnutí Rady ČT.
Programová služba Slovenskej televízie STV3 ukončí svoje vysielanie 30. júna 2011. Takto je koncipovaný rozpočet Rozhlasu a televízie Slovenska (RTVS) na rok 2011, rovnako aj programový koncept, ktorý schválila Rada RTVS. Zazmluvnené a vyplatené licencie na športové prenosy prechádzajú po ukončení vysielania televíznej Trojky do vysielacej štruktúry Dvojky a niektoré z nich aj na Jednotku.
Rada pre spoločenské komunikačné prostriedky Konferencie biskupov Slovenska (KBS) udelí počas Mediálnej púte v sobotu 11. júna v Šaštíne po druhý raz Cenu Andreja Radlinského novinárom a mediálnym pracovníkom. Odovzdaním tohto ocenenia chce KBS vyjadriť vďaku Katolíckej cirkvi na Slovensku ľuďom, ktorí sa významným spôsobom zaslúžili o rozvoj kresťanských masmédií, alebo svojimi dielami či činnosťou pravdivo a v duchu kresťanskej viery pôsobili v oblasti masmédií. Cieľom ocenenia je povzbudiť pracovníkov do ďalšej tvorivej mediálnej práce a prehĺbiť vzťahy medzi cirkvou a tvorivými pracovníkmi v oblasti masmédií. Kandidátov na ocenenie navrhovala odborná i laická verejnosť. Návrh a výber laureátov posúdili predseda Rady pre spoločenské komunikačné prostriedky KBS arcibiskup Stanislav Zvolenský, rektor Katolíckej univerzity v Ružomberku Tadeusz Zasepa a riaditeľ Spolku svätého Vojtecha Vendelín Pleva. Mediálna púť bude súčasťou tradičnej Svätodušnej púte v Šaštíne v dňoch 11.-12. júna. Program mediálnej púte sa začne v sobotu o 16.30 h v Bazilike Sedembolestnej Panny Márie prednáškou rektora Katolíckej univerzity v Ružomberku Tadeusza Zasepu na tému Blahoslavený Ján Pavol II. a médiá. O 17.00 h bude nasledovať slávnostné udeľovanie Ceny Andreja Radlinského novinárom a mediálnym pracovníkom. Predseda KBS a bratislavský arcibiskup Mons. Stanislav Zvolenský bude o 18.00 h celebrovať slávnostnú svätú omšu. Udeľovanie Cien Andreja Radlinského i svätú omšu budú hudobne sprevádzať súrodenci Jendruchovci. O 20.30 h sa v šaštínskej bazilike uskutoční verejná nahrávka relácie TV LUX "U Nikodéma" s laureátmi Ceny Andreja Radlinského. Do diskusie sa budú môcť zapojiť aj účastníci púte. Záver programu bude patriť o 22.30 h projekcii filmu Bella. Organizátorom púte je Rada Konferencie biskupov Slovenska pre spoločenské komunikačné prostriedky v spolupráci s katolíckymi médiami, informovala Tlačová kancelária KBS v Bratislave.
Päťčlennej medzinárodnej porote na 19. ročníku Art Film Festu bude predsedať slovenský režisér Juraj Jakubisko. Od 17. do 25. júna v Trenčianskych Tepliciach a Trenčíne budú rozhodovať o 15 tituloch zapojených do Medzinárodnej súťaže hraných filmov a udelia ocenenie Modrý anjel za najlepší film, réžiu, herca a herečku. Spolu s Jakubiskom, ktorý získal na Art Film Feste Zlatú kameru za celoživotný prínos, budú členmi poroty filmoví profesionáli z rôznych kútov sveta. Izraelský režisér Samuel Maoz získal za svoj prvý hraný film Libanon (2009) na minuloročnom Art Filme Modrého anjela za najlepšiu réžiu. Snímka z libanonskej vojny, kde Maoz ako mladý muž bojoval, si z prestížneho festivalu v Benátkach odniesla Zlatého leva za najlepší film a vyslúžila si aj cenu Európsky objav roku 2010 - Prix Fipresci na Európskych filmových cenách. Mexický oscarový filmár Eugenio Caballero má za sebou spoluprácu na svetoznámych oceňovaných filmov. Pracoval na výprave k filmu Faunov labyrint, za ktorú získal v roku 2007 Oscara. Podieľal sa aj na snímke Jima Jarmuscha Hranice ovládania (2009). Je členom americkej Akadémie filmových umení a vied, ktorá rozhoduje o udelení najprestížnejších filmových ocenení na svete. Americká filmová kurátorka Alissa Simon v súčasnosti pracuje ako programová vedúca filmového festivalu v Palm Springs. Bola porotkyňou na medzinárodných filmových festivaloch v Karlových Varoch, Montreale, San Franciscu, Amsterdame či Belehrade. O filmoch i festivaloch píše do známeho magazínu Variety. Päticu porotcov uzatvára chorvátsky kameraman Živko Zalar, ktorý vyštudoval kameru na pražskej FAMU. Je držiteľom viacerých národných ocenení Zlatá aréna za najlepšiu kameru. Po spolupráci s mnohými významnými juhoslovanskými režisérmi sa v 90. rokoch presťahoval do Nemecka, kde pracoval na desiatkach filmov, seriálov ako aj na medzinárodných koprodukciách hraných filmov.
Súčasťou Art Film Festu je aj Medzinárodná súťaž krátkych filmov. Sekcia tento rok ponúkne 44 noviniek z celého sveta. Víťaz získa Modrého anjela pre najlepší krátky film, o čom rozhodne trojčlenná medzinárodná porota. Zasadne do nej pedagogička Mária Ferenčuhová, ktorá vyučuje na Filmovej a televíznej fakulte VŠMU. Je autorkou zbierok poézie i vedeckých monografií z oblasti filmu. Fín Jukka-Pekka Laakso, ktorý je prezidentom predstavenstva i riaditeľom Filmového festivalu v Tampere, pracoval aj ako filmový kritik. Bol predsedom Národného výboru pre kinematografiu a je členom Európskej filmovej akadémie. Talianska filmárka Gaia Meucci si vo filmovom priemysle vyskúšala najrôznejšie profesie od animácie, cez produkciu až po organizáciu a dramaturgiu filmových festivalov. Mala na starosti program sekcie krátkych filmov na Medzinárodnom filmovom festivale v Edinburghu.
Art Film Fest aj tento rok udelí domácim a zahraničným osobnostiam cenu Hercova misia za ich mimoriadny prínos hereckému umeniu vo filme. Vo festivalovom parku vlastnoručne pripevnia mosadzné plakety so svojim menom noví nositelia ocenenia - slovenská herečka Zuzana Kronerová, maďarský herec János Bán a otec Járu Cimrmana, český herec Zdeněk Svěrák. Všetci traja sa tak pridajú k osobnostiam ako napríklad Franco Nero, Jean-Paul Belmondo, Gina Lollobrigida, Geraldine Chaplin či Omar Sharif, ktorí sú tiež držiteľmi tohto ocenenia. Cenou Zlatá kamera Art Film Fest tento rok ocení troch filmových profesionálov za ich výrazný prínos do oblasti kinematografie. Zlatá kamera poputuje do rúk srbského režiséra Emira Kusturicu, slovenského kostýmového výtvarníka Milana Čorbu a francúzskeho oscarového filmového tvorcu Jean-Claudea Carriera.
Art Film Festu sa podarilo zaradiť do svojej ponuky aj čerstvého držiteľa Zlatej Palmy z Cannes - snímku Strom života. Dráma amerického režiséra Terrenca Malicka Strom života s Bradom Pittom a Seanom Pennom v hlavných úlohách rozpráva príbeh texaskej rodiny z 50. rokov 20. storočia a je úvahou o skutočnom zmysle života. Okrem tohto filmu na festivale od 17. do 25. júna v Trenčianskych Tepliciach a Trenčíne premietnu ďalších osem titulov z Cannes. Jedným z nich je aj snímka Melanchólia, za výkon v ktorej ocenili Kirsten Dunst za najlepší ženský herecký výkon. Ide o príbeh dvoch sestier, pričom jedna z nich sa vydáva a je tehotná. Svadobnú slávnosť na starobylom vidieckom sídle naruší náhla hrozba, ktorá predpovedá koniec sveta. Snímku nakrútil kontroverzný režisér Lars von Trier. Toho z festivalu vykázali po tom, ako sa na tlačovej konferencii nazval nacistom a prejavil sympatie k Hitlerovi. Cannes tento rok netrpezlivo čakalo aj na nový film presláveného oscarového španielskeho režiséra Pedra Almodóvara Koža, v ktorej žijem. Hlavnú rolu v dramatickom príbehu o nemilosrdnom plastickom chirurgovi stvárnil Antonio Banderas. Prenasleduje muža, ktorý znásilnil jeho dcéru a následne ho preoperuje. Na Francúzskej Riviére tento rok odprezentovali aj snímku Bobor z režisérskej dielne oscarovej herečky Jodie Foster, v hlavnej úlohe s Melom Gibsonom. Foster sa k filmovej réžii vrátila po vyše 15 rokoch. V komediálnej a dramatickej snímke zobrazuje riaditeľa hračkárskej firmy, ktorý trpí depresiami. Ako darček dostane plyšového bobra a začne sa k nemu správať ako k živému tvorovi. Na plátna Art filmu sa dostane aj nová snímka fínskeho režiséra Akiho Kaurismäkiho Le Havre. Rozpráva o niekdajšom spisovateľovi a bohémovi, ktorý sa uchýlil do dobrovoľného exilu a šťastne si nažíva. Jeho pokojné dni zmení stretnutie s detským utečencom z Afriky. Za jeden z najväčších "úlovkov" festivalu možno označiť rakúsky film Michael režiséra Markusa Schleinzera. Snímka zobrazuje posledných päť mesiacov nedobrovoľného spoločného života desaťročného Wolfganga a tridsaťpäťročného Michaela. Hraný debut francúzskeho režiséra Rolanda Edzarda Koniec mlčania uviedli v Cannes v sekcii Quinzaine des realisateurs (Režisérska pätnástka). Rovno z Cannes prichádza na Art Film Fest aj ruská intímna dráma Lovec (Ochotnik) režiséra Bakura Bakuradzeho. Snímku uviedli v sekcii Un certain regard (Istý pohľad). Na slovenské festivalové plátna sa dostane aj tretí hraný film Andreja Zviaginceva Elena - súčasný príbeh o večných otázkach života a smrti.
Pri príležitosti slovenskej premiéry filmového režisérskeho debutu bývalého československého a českého prezidenta Václava Havla Odcházení na 19. ročníku Art Film Festu (17. - 25. júna) pricestuje do Trenčianskych Teplíc aj česká delegácia umelcov a tvorcov. Okrem iného jedno z najvýznamnejších filmových podujatí na Slovensku navštívi aj herec Josef Abrhám, ktorý vo filmovej adaptácii divadelnej hry stvárnil hlavnú postavu po boku Dagmar Veškrnovej-Havlovej. Na utorkovej tlačovej konferencii si 71-ročný herec zaspomínal na nakrúcanie dlhoočakávaného filmu, ktoré označil ako „jedno z najväčších stretnutí v živote“. „Pre mňa to bol mimoriadny zážitok, keď mi pán prezident ponúkol tú rolu. To sa jednoducho nedá odmietnuť, okamžite však prišla tá hrôza, že nesplním to, čo odo mňa čakal,“ povedal Abrhám, ktorý si v minulosti zahral v niekoľkých Havlových hrách, napríklad v Žobráckej opere (1972) alebo jednoaktovke Audiencia (1975). „Vravel, že už videl veľa verzií tej roly a hovoril, že niekto tomu niečo pridá a niekto zas nepridá nič,“ dodal skúsený herec, ktorý mal zo začiatku obavy. Pri nakrúcaní ho tiež prekvapili nezvyčajné požiadavky režiséra priamo počas nakrúcania. „Mal vstupy z rádia a hovoril 'Prosím hercov, aby neintonovali, aby nehrali'. On nemá rád pseudoherectvo v tej divadelnej verzii. Chcel však od mňa také neuveriteľné veci, ktoré by som si ani ja sám netrúfal navrhnúť. Zvláštne intonovanie až zmeny hlasu. Ja som sa naučil všetky tie 'šuplíky' tu aj v Prahe, ale pri pánovi prezidentovi som to mohol hodiť do koša ,“ uviedol rodák zo Zlína, ktorý dva roky študoval na bratislavskej Vysokej škole múzických umení, potom prešiel na Divadelnú fakultu Akadémie múzických umení v Prahe a tú aj v roku 1962 ukončil. Na Havlovi Abrhám oceňoval najmä to, že nestrácal čas opakovaným nakrúcaním záberov. „Bral prvú dobrú, hneď spoznal, čo sa mu splnilo. A to sa týkalo všetkých postáv,“ uzavrel. Odcházení je prvou hrou, ktorú Havel napísal po Nežnej revolúcii v roku 1989. Ide o tragikomédiu o vysokopostavenom politikovi, ktorý príde o svoju funkciu a nedokáže sa s tým vyrovnať. Po odchode z vládnej vily sa mu rúca život. Vo filme stvárnili hlavné postavy Josef Abrhám a Dagmar Veškrnová-Havlová, ďalej sa v ňom predstavili napríklad Jiří Bartoška, Jaroslav Dušek, Eva Holubová, Oldřich Kaiser, Jiří Lábus, Jiří Macháček, Marián Labuda alebo Tatiana Vilhelmová. Snímku nakrúcali v júli a auguste v pamiatkovo chránenej vile Čerych v Českej Skalici, záverečné zábery vznikli na zámku v Ploskoviciach.
Na dnešnom zasadnutí Rada pre vysielanie a retransmisiu začala správne konanie voči spoločnosti MARKÍZA-SLOVAKIA spol. s r.o. vo veci možného porušenia § 16 ods. 3 písm. l) ZVR v súvislosti s nedodaním súvislého záznamu vysielania programu Česko Slovenská Superstar z dňa 19.3. a 20.3.2011; Rada pre vysielanie a retransmisiu začala správne konanie voči spoločnosti EUROPA 2, a.s. vo veci možného porušenia § 20 ods. 5 ZVR (ochrana maloletých – uplatnenie JSO) v súvislosti s odvysielaním piesne Jebe (Rytmus) v dňoch 15.,16.,18. a 20.4.2011; začala správne konanie voči spoločnosti MAC TV s.r.o. vo veci možného porušenia § 35 ods. 3 ZVR (prerušovanie programu reklamou) v súvislosti s odvysielaním programu Kapor na torte z dňa 19.3.2011; Rada pre vysielanie a retransmisiu začala správne konanie voči spoločnosti MARKÍZA-SLOVAKIA spol. s r.o. vo veci možného porušenia § 35 ods. 3 a § 31a ods. 4 ZVR (prerušovanie programu reklamou a skrytá reklama) v súvislosti s odvysielaním programu Bez servítky z dňa 13.4.2011; RVR začala správne konanie voči spoločnosti MARKÍZA-SLOVAKIA spol. s r.o. vo veci možného porušenia § 16 ods. 3 písm. b) ZVR (objektívnosť spravodajstva) v súvislosti s odvysielaním príspevku Záchranku má na stole prokurátor v rámci programu Televízne noviny z dňa 24.3.2011; Rada pre vysielanie a retransmisiu začala správne konanie voči spoločnosti MARKÍZA-SLOVAKIA spol. s r.o. vo veci možného porušenia § 16 ods. 3 písm. b) ZVR (objektívnosť spravodajstva) v súvislosti s odvysielaním príspevku Odlievanie peňazí zo záchranky v rámci programu Televízne noviny z dňa 27.3.2011; RVR uložila sankciu – upozornenie na porušenie zákona spoločnosti MAC TV s.r.o. z dôvodu porušenia § 34 ods. 1 ZVR (zaraďovanie reklamy) v súvislosti s odvysielaním programu Ratatouille dňa 5.12.2010; Rada pre vysielanie a retransmisiu uložila sankciu – upozornenie na porušenie zákona spoločnosti MAC TV s.r.o. z dôvodu porušenia § 34 ods. 1 ZVR (zaraďovanie reklamy) v súvislosti s odvysielaním programu Farmár hľadá ženu dňa 10.12.2010; RVR uložila sankciu – upozornenie na porušenie zákona spoločnosti MAC TV s.r.o. z dôvodu porušenia § 34 ods. 1 ZVR (zaraďovanie reklamy) v súvislosti s odvysielaním programu Panelák dňa 20.12.2010; Rada pre vysielanie a retransmisiu uložila sankciu – pokutu vo výške 2500 eur spoločnosti MAC TV s.r.o. z dôvodu porušenia § 16 ods. 3 písm. l) ZVR v súvislosti s nedodaním súvislého záznamu programu Noviny Plus – Martinka –Kleopatra z Turca z dňa 13.12.2010; Rada pre vysielanie a retransmisiu uložila sankciu – pokutu vo výške 5 000 eur spoločnosti MAC TV s.r.o. z dôvodu porušenia § 20 ods. 4 ZVR (ochrana maloletých) v súvislosti s odvysielaním programu Noviny Plus – Martinka –Kleopatra z Turca z dňa 13.12.2010; Rada pre vysielanie a retransmisiu uložila sankciu – pokutu vo výške 5 000 eur spoločnosti MAC TV s.r.o. z dôvodu porušenia § 19 ods. 1 písm. a) ZVR (ochrana ľudskej dôstojnosti) v súvislosti s odvysielaním programu Noviny Plus – Martinka –Kleopatra z Turca z dňa 13.12.2010; Rada pre vysielanie a retransmisiu uložila sankciu – pokutu vo výške 700 eur spoločnosti MAC TV s.r.o. z dôvodu porušenia § 20 ods. 4 ZVR (ochrana maloletých) v súvislosti s odvysielaním upútaviek bez ich trvalého označenia piktogramom nevhodnosti v dňoch 8.1. a 14.2.2011; Rada pre vysielanie a retransmisiu uložila sankciu – pokutu vo výške 100 eur spoločnosti RADIO a.s. z dôvodu porušenia § 16 ods. 3 písm. l) ZVR v súvislosti s nedodaním súvislého záznamu z dňa 11.1.2011; Rada pre vysielanie a retransmisiu uložila sankciu – pokutu vo výške 300 eur spoločnosti MARKÍZA-SLOVAKIA spol. s r.o. z dôvodu porušenia § 16 ods. 3 písm. l) ZVR v súvislosti s nedodaním súvislého záznamu vysielania z dňa 13.1.2011; RVR uložila sankciu – pokutu vo výške 1 000 eur spoločnosti MARKÍZA-SLOVAKIA spol. s r.o. z dôvodu porušenia § 20 ods. 4 ZVR (ochrana maloletých) v súvislosti s odvysielaním príspevku Zachránili odrezanú ruku v rámci programu Televízne noviny z dňa 16.1.2011; Rada pre vysielanie a retransmisiu uložila pokuty – 18x vo výške 3320 eur spoločnosti MARKÍZA-SLOVAKIA spol. s r.o. z dôvodu porušenia § 33 ods. 4 písm. a) ZVR (nejednoznačná výzva) v súvislosti s odvysielaním reklamných spotov na lieky; Rada pre vysielanie a retransmisiu uložila pokuty – 2x vo výške 3320 eur spoločnosti MAC TV s.r.o. z dôvodu porušenia § 33 ods. 4 písm. a) ZVR (nejednoznačná výzva) v súvislosti s odvysielaním reklamných spotov na lieky. Ostatné uznesenia prijaté dňa 7.6.2011 budú uverejnené v zápisnici zo zasadnutia na stránke Rady.
Nadácia City TV v spolupráci s lokálnou televíziou TV Naša pripravili už sedemnásty ročník medzinárodného festivalu lokálnych televízií Zlatý Žobrák – Golden Begar. Podujatie sa uskutoční v košickom Dome techniky a ďalších priestoroch od 8. do 11. júna. Festival má tri časti – Európa na plátne, Zlatý žobrák a Esencia Košíc. Tohto roku medzinárodná odborná porota, ktorej predsedá Ed Baumeister, posudzovala súťažné snímky priebežne, keďže ich mala k dispozícii on line a pripravila z nich užší výber v kategóriách – Spravodajstvo a publicistika, dokument, Animované programy a krátky hraný film. Do súťaže bolo zaregistrovaných dosiaľ 69 programov. Na súťaži prezentujú svoje diela autori z Poľska, Francúzska, Česka, Bieloruska, Čiernej Hory, Holandska, USA, Srbska, Španielska, Bulharska, Rumunska, Macedónska, Talianska, Maďarska, Moldavska, Nemecka, Chorvátska Bosny a Slovenska. Odborná porota udelí Cenu za najlepší program z produkcie lokálnej televízie, za najlepší film produkčnej spoločnosti a za najlepší film z produkcie mladého tvorcu, ako aj niekoľko ďalších ocenení. Súčasťou festivalu je burza programov lokálnych televízií, výstavy, workshopy, ako aj bohatý sprievodný kultúrny a spoločenský program. Dohodu o spolupráci pri organizácii podujatí uzavreli Nadácia City TV, Staromestské divadlo a taliansky festival Dolce Vita. Košičania a návštevníci Košíc ocenia, že kultúrne hodnoty a podujatia ponúka festival nielen v bežných kultúrnych stánkoch, ale aj v netradičných priestoroch akými sú napríklad ulice, parky, múzeá, galérie. Okrem výsostne filmových podujatí a pracovných stretnutí ponúkne festival aj rad iných kultúrnych aktivít ako sú výstavy, koncerty, multimediálne happeningy. Spolu s ďalšími kultúrnymi podujatiami organizátori počas trvania festivalu nachádzajú spoločné styčné body a budú vytvárať unikátne multikulturálne podujatia, ktorých úlohou je navodiť atmosféru mesta žijúceho kultúrou.
Pre neprítomnosť právnych zástupcov bolo dnes odročené pojednávanie na Okresnom súde v Trnave medzi emeritným arcibiskupom Jánom Sokolom a časopisom .týždeň. Bývalý trnavský arcibiskup podal žalobu na vydavateľa týždenníka spoločnosti W PRESS, a.s. za to, že .týždeň v máji 2009 uverejnil články autora Štefana Hríba, podľa ktorých mal Sokol previesť pol miliardy slovenských korún na účet bývalého agenta Štátnej bezpečnosti Štefana Náhlika. Peniaze mali pochádzať z predaja cirkevných pozemkov v Bratislave na Zlatých pieskoch, na ktorých v súčasnosti stojí Tesco. Sudkyňa stanovila ďalší termín s tým, že je potrebné dovtedy zistiť pobyt ďalších svedkov, ktorí ešte pred súdom nevypovedali. V kauze už vypočula súčasného arcibiskupa Róberta Bezáka, terajšieho bratislavského arcibiskupa Stanislava Zvolenského, ktorý v danom čase v Trnave pôsobil, i novinára Hríba. Ten článok v týždenníku uverejnil na základe informácií troch zdrojov. Jedným z nich bol bývalý poslanec František Mikloško. Náhlik mal byť kľúčovou postavou akcie rozloženia tajného rádu františkánov. Po transakcii piatich splátok po 1 milióne korún sa mal usadiť v Kanade. Bývalý arcibiskup Ján Sokol sa žalobou domáha uverejnenia ospravedlnenia a priznania náhrady nemajetkovej ujmy. Akúkoľvek súdom priznanú čiastku plánuje Ján Sokol venovať na charitatívne účely.
1. Česko Slovenská SuperStar - Markíza ; 2. Tisíc a jedna noc - Markíza ;3. Modré z neba - Markíza ; 4. TELEVÍZNE NOVINY - Markíza ; 5. Nočné Televízne noviny - Markíza ; 6. Ordinácia v ružovej záhrade V. - Markíza ; 7. Športové noviny - Markíza ; 8. NOVINY TV JOJ – TV JOJ ; 9. NAJLEPŠIE POČASIE- TV JOJ ; 10. ŠPORT- TV JOJ ; 11. Adela show - Markíza ; 12. Hľadá sa MILIONÁR- TV JOJ ; 13. KRIMI NOVINY- TV JOJ ; 14 Tuxedo - Markíza ; 15. Lampáreň - Markíza ; 16. Panelák- TV JOJ.
Riaditeľ NBÚ František Blanárik o zavádzaní čitateľov a nepravdivom informovaní v denníkoch SME a Plus jeden deň
Riaditeľ Národného bezpečnostného úradu vyjadruje hlboké znepokojenie nad úrovňou slovenskej žurnalistiky, konkrétne v denníkoch Sme a Plus jeden deň. Na článok v SME Blanárik predáva kaštieľ, 4. júna 2011 a takmer identický článok Blanárik pred odchodom predáva majetok, ktorý 6. júna 2011 uverejnil denník Plus jeden deň, je potrebná reakcia, aby verejnosť vedela, kto a akým spôsobom manipuluje s faktami, šíri dezinformácie a škandalizuje úrad, ktorý vediem. Obidva príspevky, v SME i Plus jeden deň, sú len balamutením ľudí o tom, ako štát nefunguje. Pritom opak je pravdou, ako riaditeľ NBÚ dôsledne dbám na to, aby bol dodržiavaný zákon a plnené uznesenia vlády. Redaktorke SME Zuzane Peťkovej niekto "záhadný" z Najvyššieho súdu SR poslal internú poštu o ponuke prebytočného majetku štátu, ktorú Národný bezpečnostný úrad poslal ďalším tridsiatim ústredným orgánom štátnej správy, v intenciách uznesení Vlády SR. Aj keď sa v tomto liste jasne píše, na základe akých právnych noriem NBÚ ponúka prebytočný nehnuteľný a hnuteľný majetok a aké údaje sú potrebné v prípade záujmu o bezodplatný prevod, redaktorka zo začiatku tajila, že ho má. Išlo jej len o to, aby čitateľom napísala, že ide o predaj Brunoviec a zrejme od prvej chvíle vedela, ako má vyzerať text článku, ktorého cieľom bola škandalizácia mojej osoby za každú cenu. Keby si svoju prácu vykonávala zodpovedne a seriózne a kládla zmysluplné otázky, určite by sa dozvedela, že kaštieľ v Brunovciach je majetkom štátu a Národný bezpečnostný úrad je správcom tohto majetku. Bez súhlasu Ministerstva financií SR nemôže NBÚ nič predávať. Účelové zariadenie kaštieľ Brunovce som vyhodnotil ako prebytočný majetok štátu, na základe analýzy z januára 2011. Vyplynulo z nej, že využiteľnosť predmetného zariadenia za posledné 3 roky na služobné účely je na úrovni cca 9,04 percenta. Pretože tento majetok neslúži na plnenie úloh úradu a ani v budúcnosti sa nepredpokladá jeho úplne využitie na plnenie úloh, v rámci predmetu činnosti NBÚ a ani v súvislosti s ním, je organizácia povinná naložiť s týmto nehnuteľným majetkom v súlade so zákonom č. 278/1993 Z. z., v znení neskorších predpisov. Ak o ponúknutý majetok štátu neprejaví záujem žiadna štátna rozpočtová organizácia alebo štátna príspevková organizácia, je správca povinný vykonať osobitné ponukové konanie alebo elektronickú aukciu podľa citovaného zákona. Účelom osobitného ponukového konania je vytvorenie súťažného prostredia. Osobitné ponukové konanie sa začína zverejnením ponuky v dennej tlači s celoštátnou pôsobnosťou, ktorá sa zároveň eviduje v registri prebytočného nehnuteľného majetku štátu. Register je verejne prístupná evidencia nehnuteľného majetku štátu, ktorý bol vyhlásený za prebytočný a je predmetom osobitného ponukového konania alebo elektronickej aukcie. Register vedie ministerstvo financií a zverejňuje ho na svojej webovej stránke. Osobitné ponukové konanie sa považuje za úspešné, ak aspoň jeden záujemca ponúkne primeranú cenu, pričom majetok štátu sa odpredá záujemcovi, ktorý poskytne najvyššiu cenu. Ak cenová ponuka žiadneho záujemcu nedosiahne primeranú cenu, správca je povinný osobitné ponukové konanie opakovať. Za primeranú cenu, podľa § 8a ods. 5 zákona o správe majetku štátu, sa považuje všeobecná hodnota majetku stanovená znalcom po zaokrúhlení. Táto cena sa považuje za cenu minimálnu. Pri nehnuteľnom majetku štátu musí posudok vypracovať znalec (znalecká organizácia) príslušný v odbore - Stavebníctvo, odvetvie - odhad hodnoty nehnuteľnosti, podľa vyhlášky Ministerstva spravodlivosti SR č. 492/2004 Z. z. o stanovení všeobecnej hodnoty majetku, v znení neskorších predpisov. Znalecký posudok nesmie byť starší ako dva roky. Ak ani po opakovanom osobitnom ponukovom konaní vykonanom v časovom odstupe aspoň jedného mesiaca neponúkne žiadny záujemca primeranú cenu, ponúkne správca tento majetok obci, v územnom obvode ktorej sa tento majetok nachádza, za primeranú cenu zníženú o 50 percent. Ak obec neprejaví o takýto majetok záujem, ponúkne sa za rovnakých podmienok vyššiemu územnému celku. Prevod vlastníctva štátu sa uskutočňuje zmluvami podľa osobitných predpisov. Platnosť bezodplatného prevodu správy a kúpnej zmluvy je podmienená súhlasom ministerstva financií, ktoré tento súhlas vydá len vtedy, ak boli splnené všetky podmienky ustanovené zákonom. Ministerstvu financií sa musí predložiť kompletná dokumentácia, súvisiaca s nakladaním prebytočného majetku. K povinnej dokumentácii pri kúpe patrí : . rozhodnutie o prebytočnosti majetku štátu, . všetky vyhotovenia kúpnej zmluvy, podpísané a datované, . aktuálny výpis z listu vlastníctva, na ktorom sú zapísané prevádzané nehnuteľnosti, . originál znaleckého posudku, resp. overená kópia, . doklady preukazujúce vykonanie ponukového konania : o písomnú ponuku majetku štátu adresovanú štátnym rozpočtovým a/alebo príspevkovým organizáciám, o zaslané odpovede oslovených organizácií, . doklady preukazujúce vykonanie osobitného ponukového konania : o fotokópiu ponuky v registri osobitného ponukového konania, o fotokópiu inzerátu v dennej tlači, z ktorej je evidentný názov denníka a dátum uverejnenia ponuky, o fotokópie ponúk všetkých záujemcov, o fotokópie obálok cenových ponúk s čitateľným dátumom doručenia, o zápisnicu z vyhodnotenia osobitného ponukového konania. Okrem toho Ministerstvo financií si môže vyžiadať aj ďalšiu dokumentáciu : . predchádzajúci súhlas Ministerstva kultúry SR, ak predmetom prevodu je nehnuteľný majetok štátu vyhlásený za národnú kultúrnu pamiatku, . výpis z uznesenia obecného zastupiteľstva (zastupiteľstva vyššieho územného celku), ak sa majetok prevádza obci (vyššiemu územnému celku), . písomná ponuka obci (vyššiemu územnému celku), ak sa prevod realizuje po neúspešnom osobitnom ponukovom konaní a neúspešnom opakovanom osobitnom ponukovom konaní a ďalšie. František Blanárik, riaditeľ Národného bezpečnostného úradu
O svatém Fortunátu
kapka deště má cenu dukátu
Markíza lepšie, TV DOMA takisto.
TA 3 takisto, ako minulý týždeň .
Markíza - 31,03 %
TV DOMA - 3,93 %
TV JOJ – 18,77 %
JOJ PLUS- 3,71 %
Portugalský tréner Realu Madrid José Mourinho ukončil svoj bojkot médií a vo štvrtok sa po približne mesačnej odmlke prvýkrát verejne vyjadril prostredníctvom rozhlasovej stanice Cadena Ser. Temperamentný rodák z mesta Setúbal prestal komunikovať so zástupcami mediálnej obce po tom, čo mu Európska futbalová únia (UEFA) udelila päťzápasový trest za jeho správanie sa počas a po semifinálovom dvojzápase Ligy majstrov 2010/2011 proti FC Barcelona. "Som už raz taký," uviedol 48-ročný Mourinho a pokračoval: "Sú momenty, keď cítim, že klub je v práve. Neobávam sa o svoju reputáciu v prípade, keď ide o obranu Realu Madrid. Bol to náročný rok, ale futbal som si užíval. Necítim sa byť unavený."
Britská speváčka Cheryl Cole by po zmene plánov vedenia tamojšej televízie mohla predsa len zasadnúť do poroty v americkej verzii talentovej šou The X Factor. Bývalú členku dievčenskej skupiny Girls Aloud mala podľa minulomesačných správ nahradiť bývalá líderka tanečno-speváckej formácie The Pussycat Dolls Nicole Scherzinger, pretože anglický prízvuk speváčky Cole je údajne pre americké publikum prisilný. Avšak podľa britských nedeľňajších novín Sunday Mirror vedenie televízie Fox, ktorá šou produkuje, zvažuje, že dá Cole ešte jednu šancu. Nemenovaný zdroj blízky hudobnému producentovi Simonovi Cowellovi pre noviny povedal: "Ponúkli sme Cheryl druhú šancu a ona by sa stále mohla vrátiť späť do amerického (The) X Factor. Fox situáciu opätovne zvážila a zmenila názor." Podľa iných zdrojov blízkych Cole aj napriek uskutočneným rokovaniam je jej návrat do šou v nedohľadne. Ako však vysvetlil magazín TMZ, návrat Cole do šou v USA a jej účinkovanie v porote už počas stredajšieho kastingu v New Jersey súvisí s podmienkami zmluvy podpísanej medzi ňou a televíziou. Podľa kontraktu totiž speváčka údajne dostane zaplatené bez ohľadu na to, či sa v šou ukáže, alebo nie. Vedenie vraj nechce prísť o peniaze, a tak sa rozhodlo ju radšej do poroty obsadiť. To, či sa Cole vráti do poroty v americkej šou, vraj momentálne závisí od nej samej. Ak by sa tak stalo o budúcnosti účastníkov talentovej šou by rozhodovala spolu s hudobnými producentmi Simonom Cowellom a L.A. Reidom a speváčkou Paulou Abdul. Nádeje speváčky, že by sa ako porotkyňa mohla vrátiť do britskej verzie tejto šou, kde pôsobila posledné tri roky, tento týždeň zmarilo potvrdenie televíznou spoločnosťou ITV, že ju už nahradili speváčkou Tulisou Contostavlos z hip-hopového tria N-Dubz. Informácie zverejnili webové stránky © 2011, Autorské práva SITA a.s a uvedené agentúry. Všetky práva vyhradené. Opätovné vydanie alebo rozširovanie obsahu tejto správy bez predchádzajúceho písomného súhlasu SITA a.s. a uvedených agentúr je výslovne zakázané.
Cenu za celoživotný prínos si zo sobotňajšieho galavečera 51. Medzinárodného festivalu filmov pre deti a mládež odniesol český herec Petr Nárožný. S cenou odišiel aj Josef Dvořák, víťaz ankety o najobľúbenejší rozprávkový hlas aj za nahovorenie obľúbeného kresleného seriálu Maxipes Fík. Túto anketu vyhlásil portál iDNES.cz, ktorý tiež o festivale informoval. "Roky sledujem hercov a spevákov, ako si to preberanie cien vychutnávajú, a dnes konečne došlo aj na mňa," povedal s úsmevom Dvořák a po tom, ako poďakoval, chvíľu sa odmlčal a tento moment si "vychutnával" tiež. Ocenenie prevzal z rúk šéfredaktora iDNES.cz Michala Hanáka, ktorý priznal, že sám hlasoval pre Rákosníčka, ktorého nahovorila Jiřina Bohdalová. Petr Nárožný najskôr pozdravil svojho čierneho amerického kokeršpaniela, ktorý podľa neho žije "v najvyššom štádiu komunizmu - nič sa nenaučil, nič nerobí a má sa podľa svojich predstáv". Potom už vo vážnejšom duchu zaspomínal na svoju zosnulú matku a poďakoval sa publiku, ktorého ho ocenilo standing ovation. Sedem porôt v rámci Zlín Film Festivalu hodnotilo spolu 76 súťažných snímok a rozdalo celkovo pätnásť cien. Zlatú črievičku pre najlepší animovaný film pre Českú republiku získala snímka Larghetto (2009) z dielne Jaroslava Nykla. Najlepším hraným filmom pre deti sa stala futbalová komédia Keeper´n til Liverpool (Liverpoolsky brankár, 2010). Mládež by si podľa porotcov nemala nechať ujsť ani dánsku drámu Hold om mig (Objím ma pevne, 2010). Dvoch cien sa dočkala francúzska snímka Je vous aime trés beaucoup (Mám vás rád úplne najviac, 2010), ktorá zaujala detskú porotu i divákov. Aj keď už na začiatku odriekol účasť na festivale taliansky herec Franco Nero, Zlín o hviezdnych hostí neprišiel. Všetkých očarila hviezda seriálu Vtierka Castle (2009) kanadská herečka Stana Katic, ktorá zasadla v porote a vo svetovej premiére predstavila svoj nový film For Lovers Only (2010). Predovšetkým ženskú časť publika potom zaujal mexický herec Demián Bichir, predstaviteľ Fidela Castra z filmu Che (2008). Prišli aj britský skladateľ Youku Yamamato či bulharský herec Ivan Barnev. Cenu Grand Prix Zlín Film Festivalu získal legendárny český režisér Otakar Vávra Do Zlína prišla aj čerstvá osemdesiatnička Jiřina Bohdalová, ktorá odhalila svoju hviezdu na Chodníku slávy, ale aj režiséri Jan Hřebejk a Jiří Menzel či prezident karlovarského filmového festivalu Jiří Bartoška.
Možnosti oddlženia Rozhlasu a televízie Slovenska (RTVS) by mali byť jasnejšie v júli. "Ministerstvo financií si uvedomuje naliehavosť problému zadlženia RTVS, no bližšie sa mu bude venovať v júli, keď budú na stole najčerstvejšie analýzy vývoja rozpočtových príjmov," uviedol pre agentúru SITA hovorca ministerstva financií Martin Jaroš. Kumulovaná strata RTVS za Slovenskú televíziu (STV) za roky 2007 až 2010 je 45 miliónov eur. Ako opakovane verejne zdôraznila generálna riaditeľka RTVS Miloslava Zemková súčasný stav je udržateľný len pár mesiacov. Vyrovnané hospodárenie očakáva Zemková najskôr v roku 2012, no iba ak médiu na vykrytie jeho straty prispeje štát. Z vlastných príjmov to totiž nedokáže. Vôbec prvý rozpočet RTVS, rozpočet na tento rok, ktorý Rada RTVS schválila 14. apríla je veľmi úsporný, priniesol škrty a aj prepúšťanie približne 400 ľudí. Hlavným dôvodom reštrikcií je podľa vedenia RTVS vysoká zadlženosť, ktorú RTVS zdedil po STV. "Naproti tomu SRo v posledných štyroch rokoch kumulatívne vykázala pozitívny hospodársky výsledok. STV od roku 2007 vytvárala každoročne stratu a k 31.12. 2010 vznikla za posledné štyri roky kumulatívna strata vo výške 45,8 mil. €," uviedlo v komuniké po schválení rozpočtu vedenie RTVS. "Úspornými opatreniami sa RTVS podarilo znížiť prevádzkové náklady cca o 250 tis. eur mesačne. Pripravovanými systémovými reštrukturalizačnými opatreniami sa odhaduje možné zníženie prevádzkových nákladov cca o 17 až 20 mil. eur ročne," vyplýva to z dokumentu 'Informácia o vývoji rozpočtu verejnej správy v roku 2011', ktorý vláda vzala na vedomie na svojom rokovaní 18. mája. Materiál bol predložený ministrom financií Ivanom Miklošom a o RTVS hovorí v poslednej, tretej časti - 'Prehľad otvorených otázok súvisiacich s rozpočtom verejnej správy na rok 2011'. RTVS ako právny nástupca prevzal po Slovenskom rozhlase a Slovenskej televízii "nielen aktíva, ale aj straty predchádzajúcich období, nesplatené záväzky, nevýhodné a aj nevypovedateľné obchodné zmluvy. To, že do oddlženia RTVS bude musieť vstúpiť štát avizoval minister kultúry Daniel Krajcer krátko po zvolení Miloslavy Zemkovej poslancami Národnej rady SR 10. februára do za historicky prvú šéfku RTVS.V dôsledku týchto faktorov je RTVS aj v roku 2011 platobne neschopná, z titulu čoho hrozia spoločnosti exekúcie a súdne spory." Zároveň je v materiáli strata RTVS za minulý rok vyčíslená na 24,5 milióna eur, pričom kumulovaná strata, ktorú RTVS prevzal do svojho hospodárenia, je 45 miliónov eur. "Stratu, ktorú prevzala zo zaniknutej Slovenskej televízie, zapríčinilo najmä nesprávne nastavenie rozpočtu a riadenie všetkých zdrojov, nižší než predpokladaný príjem zo štátneho rozpočtu a nehospodárne nakladanie s verejnými financiami. Z uvedeného dôvodu žiada RTVS o dodatočné zvýšenie rozpočtu v objeme 45 mil. eur. Za predpokladu, že RTVS zníži v celom objeme poskytnutých finančných prostriedkov svoje záväzky, bude mať táto operácia nulový vplyv na deficit rozpočtu verejnej správy," dodáva sa v materiáli.
Príde Slovensko pre rozpočtové škrty o bojové letectvo a tisíce vojakov o zamestnanie? Je ohrozená obranyschopnosť našej krajiny? Ako sme na tom s dodržiavaním záväzkov voči NATO? Sloboda a solidarita chce opäť otvoriť svoju predvolebnú agendu: dekriminalizácia marihuany na lekárske účely a registrácia partnerstiev osôb rovnakého pohlavia. Viac v relácii Slovenskej televízie O 5 minút 12, v rubrike Medzi 4 očami s ministrom obrany SR, podpredsedom SaS Ľubomírom Galkom. O 5 minút 12 s moderátorkou Martou Jančkárovou vysielame naživo na Jednotke v nedeľu 5. júna o 11.55 h. Predseda Národnej rady SR Richard Sulík vyhlásil voľbu generálneho prokurátora. Zastupujúci GP ale požiadal Ústavný súd, aby ju pozastavil. Podľa koalície je to zbytočné, podľa opozície nutné. Parlament schválil aj zákon o prokuratúre. Okrem opozície ho kritizovali aj niektorí koaliční poslanci. Získajú politici väčší vplyv na prokuratúru? Návrh Smeru-SD na zmenu Ústavy SR prešiel do druhého čítania. Podporili ho aj piati poslanci KDH. Do základného zákona chce dostať vetu, že Slovensko uznáva individuálne práva národnostných menšín. Návrh reaguje na maďarskú ústavu, ktorá priznáva kolektívne práva zahraničným Maďarom. Hosťami Zlatice Puškárovej v špeciálnom vydaní relácie Na telo tentokrát budú: ústredný riaditeľ Štátnej veterinárnej a potravinovej správy a hlavný veterinárny lekár Prof.MVDr. Jozef Bíreš DrSc., hlavný hygienik SR Gabriel Šimko a analytik Unicredit Bank Slovakia Dávid Dereník. Témyami sú Šírenie smrteľnej nákazy baktériou E.coli po Európe ,Ktoré potraviny sú nakazené? a Sme v bezpečí?

References: súd 
 § 16
 § 20
 § 35
 § 35
 § 31
 § 16
 § 16
 § 34
 § 34
 § 34
 § 16
 § 20
 § 19
 § 20
 § 16
 § 16
 § 20
 § 33
 § 33
 § 8